**Par suvenīru un iespieddarbu tirdzniecību pašvaldību**

**tūrisma informācijas centros un tūrisma informācijas punktos**

***Pašvaldības tūrisma jomā veicina un attīsta labvēlīgu vidi privātai komercdarbībai.****[[1]](#footnote-1)*

***Tūrisma informācijas centrs (TIC)*** *— biedrība, valsts vai pašvaldības institūciju, pašvaldības vai vairāku pašvaldību izveidota institūcija, kas sniedz informāciju par tūrisma objektiem, pakalpojumiem un palīdzību tūrisma pakalpojumu izmantošanā.*

***Tūrisma informācijas punkts (TIP)*** *— biedrība, pašvaldības institūcijas, pašvaldības vai vairāku pašvaldību izveidota institūcija, kas sniedz informāciju par tūrisma objektiem un pakalpojumiem attiecīgajā administratīvajā teritorijā un palīdzību tūrisma pakalpojumu izmantošanā. [[2]](#footnote-2)*

***Pašvaldības tūrisma jomā piedalās tūrisma informācijas centru, punktu un stendu izveidošanā un finansēšanā.****[[3]](#footnote-3)*

TIC un TIP pašvaldībās tiek dibināti dažādās juridiskās formās, tostarp kā biedrības, iestādes, kapitālsabiedrības[[4]](#footnote-4). **TIC un TIP darbība nav saistīta ar saimniecisko darbību**, tostarp arī Tūrisma likums neparedz pašvaldībai tiesības veikt saimniecisko darbību TIC un TIP.

Ekonomikas ministrija (EM) kā tūrisma nozares vadošā (augstākā) iestāde[[5]](#footnote-5) ir paudusi viedokli, ka *“suvenīru un iespieddarbu tirdzniecība TIC ir nepieciešama šo iestāžu funkciju un attiecīgi arī darbības nodrošināšanai atbilstoši Tūrisma likuma 14. panta pirmās daļas 2. punktam. Suvenīru un iespieddarbu tirdzniecība minētajās iestādēs tiek veikta,* ***lai veicinātu tūrisma attīstību un tūrisma objektu atpazīstamību.*** *Šādā veidā* ***tiek gan popularizēts tūrisma galamērķis, gan veicināta un attīstīta suvenīru, tostarp – vietējās amatniecības un mājražotāju produkcijas komercializācija****, tādējādi pašvaldība īsteno Tūrisma likuma 8. panta 6. punktā noteikto kompetenci.”*

Ekonomikas ministrija arī norāda, ka *“[..]* ***suvenīru tirdzniecība******veicina tūrisma objektu un Latvijas kā tūrisma galamērķa atpazīstamību****. Tāpat iespieddarbu un suvenīru tirdzniecība TIC tiek realizēta kā viens no to sniegtajiem maksas pakalpojumiem, taču tas nav TIC galvenais darbības veids, kā arī iespieddarbu un suvenīru tirdzniecība TIC tiek realizēta* ***bez mērķa gūt peļņu****. Papildus vairāki apzinātie TIC norādīja EM, ka to piegādātāji ir līdzvērtīgi un piegādātāju izvēle ir atkarīga no tūristu pieprasījuma. Izrietoši – piegādātāji var piedāvāt savu produkciju gan TIC, gan citās tirdzniecības vietās – veikalos, tirdziņos. Šajā kontekstā ir svarīgi, lai tiek nodrošināta konkurences neitralitāte, attiecīgi, ka pašvaldība veicina godīgu konkurenci, nekādā veidā neierobežojot vietējo tirgus nišu vai mākslīgi kropļojot konkurenci.”[[6]](#footnote-6)*

Ievērojot iepriekš minēto, Ekonomikas ministrija ir atzinusi, ka **pašvaldībām ir tiesības veikt suvenīru un iespieddarbu tirdzniecību TIC un TIP, ja tas neierobežo un nekropļo konkurenci, kā arī veicina un attīsta labvēlīgu vidi privātai komercdarbībai**.

**Brīvas un godīgas konkurences nodrošināšana**

Tiešās pārvaldes un pastarpinātās **pārvaldes iestādei**, kā arī kapitālsabiedrībai, kurā publiskai personai ir izšķiroša ietekme, **aizliegts ar savu darbību kavēt, ierobežot vai deformēt konkurenci**.[[7]](#footnote-7)

Jautājumā par TIC un TIP tiesībām veikt suvenīru un iespieddarbu tirdzniecību Konkurences padome norādījusi, ka *“****pašvaldībām*** *pirms lēmuma pieņemšanas par suvenīru un iespieddarbu tirdzniecību būtu* ***jāveic tirgus izpēte****, lai konstatētu, vai tuvumā darbojas* ***privātie tirgus dalībnieki****, kas piedāvā līdzvērtīgas preces. Ja tiek konstatēts, ka tuvumā nav alternatīvs piedāvājums no privātajiem tirgus dalībniekiem, tad suvenīru un iespieddarbu tirdzniecība TIC varētu tikt uzskatīta par pamatotu no* ***tūristu vajadzību apmierināšanas****. Vienlaicīgi šāda darbība* ***nedrīkst negatīvi ietekmēt citu tirgus dalībnieku iespējas*** *piedāvāt tādas pašas vai līdzīgas preces. Būtu pieļaujami, ka TIC šādā gadījumā kā starpnieki nodrošinātu vietējiem ražotājiem un amatniekiem tirdzniecības platformu un konkrētajā teritorijā nav citu tirgus dalībnieku, kuri piedāvātu šādu un līdzīgu suvenīru un iespieddarbu tirdzniecību. Tāpat TIC* ***jānodrošina vienlīdzīgi nosacījumi visiem vietējiem ražotājiem un tirgotājiem, kas vēlētos piedāvāt savus produktus*** *TIC.*

*Neatkarīgi no TIC juridiskās formas, lai nepieļautu konkurences neitralitātes pārkāpumu atbilstoši Konkurences likuma 14.1 pantam, ir būtiski, lai TIC* ***suvenīru un iespieddarbu******preču cenas noteiktu atbilstoši tirgus cenas noteikšanas principiem****.”[[8]](#footnote-8)*

Papildus aicinām iepazīties ar Konkurences padomes 2022. gada 12. oktobra atzinumu Dienvidkurzemes novada pašvaldībai par SIA ”Liepājas reģiona tūrisma informācijas birojs”.[[9]](#footnote-9) Konkurences padomes atzinumā vērtēta kapitālsabiedrības darbības atbilstība Valsts pārvaldes iekārtas likuma 88. panta pirmās daļas 1. un 2. punkta[[10]](#footnote-10) nosacījumiem.

Sagatavoja:

**Dace Balgalve**, Pašvaldību departamenta Pašvaldību darbības tiesiskā nodrošinājuma nodaļas vecākā eksperte

06.05.2025.

1. Tūrisma likuma 8. panta 6. punkts [↑](#footnote-ref-1)
2. Turpat – 14. panta pirmās daļas 2. punkts [↑](#footnote-ref-2)
3. Turpat – 8. panta 4. punkts [↑](#footnote-ref-3)
4. Valsts pārvaldes iekārtas likuma 88. panta pirmās daļas 1. punkts noteic, ka, ciktāl likumā nav noteikts citādi, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā. Tādejādi, ja pašvaldība atbilstoši likumam konstatē, ka tirgus nav spējīgs nodrošināt sabiedrības interešu īstenošanu attiecīgajā jomā, tad pašvaldība var veikt komercdarbību, nodrošinot sabiedrības interešu īstenošanu attiecīgajā jomā. [↑](#footnote-ref-4)
5. Tūrisma likuma 6. panta pirmā daļa [↑](#footnote-ref-5)
6. Ekonomikas ministrijas 2025. gada 19. februāra vēstule Nr. 3.3-4/2025/1187N [↑](#footnote-ref-6)
7. Konkurences likuma 14.1 panta pirmā daļa [↑](#footnote-ref-7)
8. Konkurences padomes 2025. gada 14. februāra vēstule Nr. 1.7-2/187 [↑](#footnote-ref-8)
9. Pieejams: <https://www.kp.gov.lv/lv/media/10710/download?attachment> [↑](#footnote-ref-9)
10. Ciktāl likumā nav noteikts citādi, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

    1) tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

    2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai; [↑](#footnote-ref-10)